text: Politipatruljer beskudt i Esbjerg
  12 november 2013 kl. 12.37
  Politipatruljer blev tirsdag formiddag beskudt af en af psykisk uligevægtig mand i Esbjerg.
  En kontaktperson for en 46-årig mand fra Esbjerg anmeldte klokken 11.14, at manden var stærkt uligevægtig og muligvis til fare for sine omgivelser.
  Flere patruljer og en indsatsleder blev sendt til adressen på Isbjørnevej i Esbjerg, hvor manden bor. Da politiet dukkede op, blev patruljerne beskudt flere gange fra mandens lejlighed. Ingen blev dog ramt, oplyser Syd- og Sønderjyllands Politi.
  Patruljerne afventede forstærkning. Undervejs i forløbet kom manden ud og blev anholdt uden yderligere dramatik.
  Våbenet viste sig at være et luftgevær.
  